ŠAKIŲ RAJONO SAVIVALDYBĖS TARYBA

SPRENDIMAS

DĖL KELIŲ PRIEŽIŪROS IR PLĖTROS PROGRAMOS LĖŠų, skirtų Šakių rajono savivaldybės vietinės reikšmės keliams bei gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, naudojimo tvarkos aprašO patvirtinimo

2024 m. kovo 15 d. Nr. T-99

Šakiai

Vadovaudamasi Lietuvos Respublikos vietos savivaldos įstatymo 6 straipsnio 32 punktu, Lietuvos Respublikos kelių įstatymo 5 straipsnio 4 dalimi, Kelių priežiūros ir plėtros programos finansavimo lėšų naudojimo tvarkos aprašu, patvirtintu Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“, ir atsižvelgdama į Vietinės reikšmės kelių (gatvių) tiesimo bei taisymo poreikio nustatymo ir darbų programų parengimo komisijos, patvirtintos Šakių rajono savivaldybės administracijos direktoriaus 2023 m. vasario 9 d. įsakymu Nr. AT-113 „Dėl vietinės reikšmės kelių (gatvių) tiesimo bei taisymo poreikio nustatymo ir darbų programų parengimo komisijos sudarymo ir komisijos darbo reglamento patvirtinimo“ (2024 m. vasario 6 d. įsakymo Nr. AT-91 redakcija), 2024 m. vasario 26 d. protokolą Nr. 1, Šakių rajono savivaldybės taryba nusprendžia:

1. Patvirtinti Kelių priežiūros ir plėtros programos lėšų, skirtų Šakių rajono savivaldybės vietinės reikšmės keliams bei gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, naudojimo tvarkos aprašą (pridedama).

2. Pripažinti netekusiu galios Šakių rajono savivaldybės tarybos 2023 m. vasario 24 d. sprendimą Nr. T-77 „Dėl kelių priežiūros ir plėtros programos finansavimo lėšų, skirtų Šakių rajono savivaldybės susisiekimo infrastruktūros objektams finansuoti, paskirstymo ir naudojimo tvarkos aprašo patvirtinimo“.

Šis sprendimas per vieną mėnesį nuo sprendimo paskelbimo dienos gali būti skundžiamas Lietuvos administracinių ginčų komisijos Kauno apygardos skyriui adresu: Laisvės al. 36, Kaunas, arba Regionų administracinio teismo Kauno rūmams adresu: A. Mickevičiaus g. 8A, Kaunas.

Savivaldybės meras	Raimondas Januševičius

PATVIRTINTA

Šakių rajono savivaldybės tarybos

2024 m. kovo 15 d. sprendimu Nr. T-99

KELIŲ PRIEŽIŪROS IR PLĖTROS PROGRAMOS LĖŠų, skirtų Šakių rajono savivaldybės vietinės reikšmės keliams bei gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, naudojimo tvarkos aprašas

I skyrius

BENDROSIOS NUOSTATOS

1. Kelių priežiūros ir plėtros programos (toliau – programos) lėšų, skirtų Šakių rajono savivaldybės vietinės reikšmės keliams bei gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, naudojimo tvarkos aprašas (toliau – aprašas) nustato Šakių rajono savivaldybės (toliau – savivaldybės) vietinės reikšmės kelių (gatvių) lėšų skirstymo metodiką, skirtų lėšų panaudojimą, atsiskaitymą už panaudotus asignavimus.

2. Aprašas parengtas vadovaujantis Lietuvos Respublikos kelių įstatymu, Lietuvos Respublikos kelių priežiūros ir plėtros programos finansavimo įstatymu, Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“ Kelių priežiūros ir plėtros programos finansavimo lėšų, skirtų vietinės reikšmės keliams tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, naudojimo sąlygų tvarkos aprašu ir kitais teisės aktais.

3. Šiuo aprašu siekiama užtikrinti savivaldybės vietinės reikšmės kelių bei gatvių gerą būklę ir optimalų programos lėšų, skirtų savivaldybės vietinės reikšmės keliams bei gatvėms, tiesti (statyti), rekonstruoti, taisyti (remontuoti), prižiūrėti ir saugaus eismo sąlygoms užtikrinti, panaudojimą.

II skyrius

Programos FINANSAVIMO LĖŠŲ NAUDOJIMas

4. Programos finansavimo lėšos vietinės reikšmės viešiesiems ir vidaus keliams naudojamos kaip nustatyta Lietuvos Respublikos kelių priežiūros ir plėtros programos finansavimo įstatymo 9 straipsnio 2 dalies aktualioje redakcijoje šioms reikmėms finansuoti:

4.1. keliams projektuoti, tiesti, rekonstruoti, taisyti (remontuoti) ir prižiūrėti;

4.2. kelių, kelių statinių ir jų užimamos žemės teisinei registracijai būtinoms procedūroms atlikti, daiktinėms teisėms į žemę, šių teisių suvaržymams, juridiniams faktams registruoti;

4.3. tiltams, viadukams, estakadoms, tuneliams, pralaidoms projektuoti, statyti, rekonstruoti, taisyti (remontuoti) ir prižiūrėti;

4.4. apsaugos nuo triukšmo statiniams prie kelių statyti, rekonstruoti, taisyti (remontuoti) ir prižiūrėti;

4.5. kelio juostoje esantiems paviršinio vandens nuleidimo įrenginiams ir lietaus kanalizacijai įrengti, rekonstruoti, taisyti (remontuoti) ir prižiūrėti;

4.6. ekstremaliųjų situacijų, ekstremaliųjų įvykių ir įvykių padariniams keliuose likviduoti;

4.7. kelio juostoje esančioms automobilių stovėjimo aikštelėms, viešojo transporto stotelėms ir paviljonams įrengti, statyti, rekonstruoti, taisyti (remontuoti) ir prižiūrėti;

4.8. institucijų ar įstaigų, atsakingų už vietinės reikšmės viešuosius kelius, paskoloms, naudojamoms vietinės reikšmės viešiesiems keliams projektuoti, tiesti, rekonstruoti, taisyti (remontuoti), grąžinti ir palūkanoms mokėti;

4.9. tiesiant, rekonstruojant, taisant (remontuojant), prižiūrint kelius patirtoms išlaidoms už skirtą žemę, nukeliamus ar (ir) griaunamus pastatus ir kitus statinius, naikinamus želdinius ir kitas naudmenas apmokėti, aplinkos apsaugos reikmėms, žemės rekultivavimo darbams vykdyti tiesiant ir taisant (remontuojant) kelius;

4.10. Programos finansavimo lėšų naudojimo pagal paskirtį kontrolei, darbų kokybės kontrolės priežiūrai vietinės reikšmės kelių objektuose;

4.11. viešojo sektoriaus ir privačios partnerystės būdu įgyvendinamiems vietinės reikšmės viešiesiems keliams projektuoti, tiesti, rekonstruoti, taisyti (remontuoti), paskoloms grąžinti ir palūkanoms mokėti, projektų išlaidoms finansuoti;

4.12. želdinių gyvenamųjų vietovių gatvių raudonosiose linijose įrengimui saugaus eismo tikslais ir priežiūrai finansuoti;

4.13. darnaus judumo priemonėms (esamiems šaligatviams, pėsčiųjų takams, pėsčiųjų viadukams ir tiltams, pėsčiųjų estakadoms, pėsčiųjų perėjoms (įskaitant požemines) pritaikyti specialiųjų poreikių turintiems žmonėms; viešojo transporto infrastruktūrai; viešojo transporto eismui organizuoti; dviračių statymo infrastruktūrai; stovėjimo aikštelėms, skirtoms motorinėms transporto priemonėms arba dviračiams palikti, siekiant tęsti kelionę viešuoju transportu, įrengti, jeigu už naudojimąsi jomis neimamas atlygis; elektrinių transporto priemonių (išskyrus elektromobilius) viešosioms įkrovimo prieigoms; šaligatviams, pėsčiųjų ir (ar) dviračių takams įrengti, projektuoti, tiesti, rekonstruoti, taisyti (remontuoti) ir prižiūrėti; pėsčiųjų, dviračių takų įrenginiams (tvorelėms ir pan.)) įgyvendinti, rekonstruoti, taisyti (remontuoti) ir prižiūrėti;

4.14. inžinerinėms saugaus eismo priemonėms (važiuojamajai kelio daliai siaurinti; įvažiavimų į teritorijas zonoms pertvarkyti; važiuojamajai kelio daliai iškreivinti; iškiliosioms greičio mažinimo priemonėms (greičio mažinimo kalneliams) įrengti; kelio įrenginiams (saugos salelėms, sankryžoms, pėsčiųjų perėjoms); greičio mažinimo priemonėms ties gyvenamosios teritorijos pradžia, siekiant sumažinti galimą per didelį transporto priemonių greitį ir parodyti, kad keičiasi važiavimo režimas (miesto vartai), įrengti; kelio ženklams įrengti; kelio dangai ženklinti; šviesoforams įrengti; tvoroms, kelio apsauginių atitvarų sistemoms, signaliniams stulpeliams įrengti; kelio veidrodžiams įrengti; elektroniniams įrenginiams (greičio kontrolės priemonėms, informacinėms momentinio važiavimo greičio švieslentėms, kintamosios informacijos ženklams (stendams) įrengti ir prižiūrėti; apšvietimui keliuose) ir kitoms priemonėms įgyvendinti, rekonstruoti, taisyti (remontuoti) ir prižiūrėti;

4.15. įgyvendinant vietinės reikšmės kelių projektus būtiniems vietinės reikšmės ir valstybinės reikšmės kelių statinių sujungimo darbams, kuriuos vykdant nekeičiami valstybinės reikšmės kelio (statinio) elementų (sankryžų, nuovažų) geometriniai parametrai, finansuoti.

III SKYRIUS

PROGRAMOS FINANSAVIMO LĖŠŲ PASKIRSTYMO TVARKA

5. Programos finansavimo lėšos savivaldybės vietinės reikšmės keliams skirstomos savivaldybės tarybos sprendimu šia tvarka:

5.1. ne mažiau kaip 60 procentų programos finansavimo lėšų skiriama turtui įsigyti – vietinės reikšmės keliams tiesti, rekonstruoti, kapitališkai remontuoti;

5.2. ne mažiau kaip 10 procentų Programos finansavimo lėšų skiriama saugaus eismo priemonėms ir darnaus judumo priemonėms vietinės reikšmės keliuose finansuoti;

5.3. likusi lėšų dalis naudojama vietinės reikšmės kelių priežiūros ir paprastojo remonto darbams:

5.3.1. kelių su asfaltbetonio danga priežiūros darbams pagal seniūnijų teritorijoje esančių viešųjų kelių su asfaltbetonio danga tinklo ilgį;

5.3.2. kelių, gatvių, pėsčiųjų takų, gatvių apšvietimo paprastojo remonto darbams atlikti;

5.3.3. kelių (gatvių) inventorizacijai – ne mažiau nei numatyta Kelių priežiūros ir plėtros programos finansavimo lėšų naudojimo tvarkos apraše, patvirtintame Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“, ir atsižvelgiant į seniūnijų vietinės reikšmės kelių inventorizacijos užbaigtumą.

5.4. Jeigu po viešųjų pirkimų procedūrų įvykdymo yra sutaupoma lėšų, jos paskirstomos kitiems objektų darbams, atsižvelgiant į Šakių rajono savivaldybės kelių (gatvių) tiesimo, rekonstrukcijos, kapitalinio remonto ir paprastojo remonto prioritetinį objektų sąrašą (toliau – prioritetinis objektų sąrašas) bei į technines galimybes iki einamųjų metų pabaigos atlikti darbus ir iki einamųjų pabaigos panaudoti skirtas lėšas.

5.5. Savivaldybės vietinės reikšmės keliams ir gatvėms tiesti, rekonstruoti, taisyti (remontuoti) gali būti naudojamos ir savivaldybės biudžeto lėšos.

IV SKYRIUS

PRIORITETINIO OBJEKTŲ SĄRAŠO SUDARYMO TVARKA

6. Prašymus (Aprašo 1 priedas) dėl savivaldybės vietinės reikšmės kelių (gatvių) tiesimo, rekonstravimo, kapitalinio remonto ir paprastojo remonto darbų savivaldybės seniūnijų seniūnams fiziniai ir (ar) juridiniai asmenys teikia iki kiekvienų metų lapkričio 15 d. Seniūnijų seniūnai išplėstinėse seniūnaičių sueigose, dalyvaujant vietos bendruomenių atstovams, vietos gyventojams, juridinių asmenų atstovams, išanalizuoja, aptaria gautus prašymus, atsižvelgdami į esamų kelių techninę būklę, parengia seniūnijos vietinės reikšmės kelių (gatvių) prioritetinį objektų sąrašą, atsižvelgdami į savivaldybės gaunamą finansavimą šiai programai finansuoti. Seniūnaičių sueigų dokumentai su šių objektų sąrašais teikiami savivaldybės administracijai iki kiekvienų metų gruodžio 31 d.

7. Prašymus nagrinėja ir vertina savivaldybės administracijos direktoriaus įsakymu sudaryta nuolat veikianti vietinės reikšmės kelių (gatvių) tiesimo bei taisymo poreikio nustatymo ir darbų programų parengimo komisija (toliau – komisija).

8. Komisija, sudarydama prioritetinį objektų sąrašą, kiekvieną objektą vertina balais pagal atrankos vertinimo kriterijus, pateiktus aprašo 2 priede, bei atsižvelgia į visų seniūnijų tolygią susisiekimo infrastruktūros plėtrą. Komisijos nariai privalo nusišalinti nuo bet kokio dalyvavimo sprendžiant klausimą, jei tai sukels viešųjų ir privačių interesų konfliktą. Apie tai komisijos narys privalo informuoti komisijos pirmininką.

9. Komisija balais vertina tik naujai einamaisiais metais siūlomus seniūnijų seniūnų seniūnaičių sueigoje patvirtintus kelių ir (ar) gatvių objektus, kad seniau patvirtinti keliai ir (ar) gatvės liktų prioritetiniame objektų sąraše.

10. Sudarytas prioritetinis objektų sąrašas balų mažėjimo tvarka pagal savivaldybės seniūnijas teikiamas tvirtinti savivaldybės tarybai artimiausiame posėdyje (arba kartu tvirtinant programos lėšomis finansuojamų objektų sąrašą einamiesiems metams).

11. Kiekvienais metais prioritetinis objektų sąrašas komisijos posėdžio metu tikslinamas, papildomas ir iki einamųjų metų balandžio 1 d. teikiamas tvirtinti savivaldybės tarybai šiame aprašo skyriuje nustatyta tvarka.

12. Prioritetinis objektų sąrašas viešai skelbiamas savivaldybės interneto svetainėje.

13. Prioritetinėse eilėse nurodytas pagal eiliškumą kelių objektas einamaisiais metais gali būti nefinansuojamas programos lėšomis dėl šių priežasčių:

13.1. neįvykusių viešųjų pirkimų procedūrų;

13.2. neparengto ar nepakeisto projekto;

13.3. negauto statybą leidžiančio dokumento (jei reikia);

13.4. neįgyvendintos projekto ESO dalies (jei yra).

V SKYRIUS

EINAMŲJŲ METŲ OBJEKTŲ SĄRAŠO SUDARYMAS

14. Vadovaujantis savivaldybės tarybos patvirtintu prioritetiniu objektų sąrašu savivaldybės administracijos Ūkio ir investicijų skyrius sudaro einamųjų metų savivaldybės vietinės reikšmės viešųjų ir vidaus kelių tiesimo, taisymo (remonto), rekonstravimo, priežiūros, saugaus eismo sąlygų užtikrinimo, šių kelių inventorizavimo objektų sąrašą (toliau – objektų sąrašas) iš einamiesiems metams patvirtinto prioritetinio sąrašo objektų ir teikia jį tvirtinti savivaldybės tarybai.

15. Einamaisiais metais, atlikus objektų sąraše esančių kelių (gatvių) paslaugų ir darbų viešųjų pirkimų procedūras ir (ar) rangovui dėl kilusių problemų nėra galimybės atlikti darbų, programoje numatytos lėšos perskirstomos savivaldybės administracijos direktoriaus įsakymu objektų sąraše esantiems keliams (gatvėms), kurių paslaugų ir darbų užbaigimui trūksta finansavimo lėšų, o jei tokių nėra įsakymu įtraukiamas naujas objektas, kuriam yra parengtas projektas ir galima atlikti pirkimo procedūras.

VI skyrius

DARBŲ KONTROLĖ IR ATSISKAITYMO TVARKA

16. Savivaldybės administracijos Ūkio ir investicijos skyriaus vedėjas, atsakingas už programos lėšų administravimą, pasirašo atliktų darbų aktus, sąskaitas faktūras ir pažymas apie atliktų darbų (paslaugų) vertę. Parašu patvirtina atliktų darbų, paslaugų ir nupirktų medžiagų bei aktuojamų įkainių atitiktį sutarties įkainiams ir kiekiams.

17. Pažymose, aktuose, užpildytuose sąrašuose turi būti nurodytas visas užsakovo pavadinimas, rangovo (tiekėjo) pavadinimas, akto surašymo data, objekto pavadinimas, rangos (paslaugų) sutarčių numeriai. Atspausdintas visas techninio prižiūrėtojo, užsakovo ir rangovo (tiekėjo) vardas, pavardė, pareigos. Viskas antspauduota ir pasirašyta. Sąskaitoje faktūroje pateikiami visi įmonių rekvizitai, sąskaitos, sutarties pavadinimas, darbų pavadinimai, kiekis, mato vienetai.

18. Rangovams (tiekėjams) vykdant darbus vietinės reikšmės keliuose ir gatvėse savivaldybės administracijos Ūkio ir investicijų skyriaus specialistai ir (ar) darbuotojai, atsakingi už kelių priežiūrą, vyksta patikrinti, ar rangovas (tiekėjas) darbus vykdo pagal parengtą ir suderintą techninę dokumentaciją. Taip pat tikrina, ar rangovas (tiekėjai) turi sertifikatus naudojamiems statybos produktams.

19. Siekdamas užtikrinti darbų kokybę savivaldybės administracijos Ūkio ir investicijų skyriaus specialistai ir (ar) darbuotojai, atsakingi už kelių priežiūrą, iš sudaryto objektų sąrašo, pasirinktinai užsako atlikti kontrolinius atliktų darbų bandymus (asfalto sluoksnio storis, dangos sutankinimo laipsnis, oro tuštymių kiekis, medžiagų sudėtis ir kt.). Nustatę neatitikimus, kreipiasi į techninės priežiūros vadovą, kad pagal patvirtintą metodiką atliktų apskaičiavimus dėl piniginės išskaitos rangovui (tiekėjui). Atlikti apskaičiavimai pateikiami rangovui (tiekėjui) su bendra piniginės išskaitos suma, kurią rangovas (tiekėjas) turi išskaičiuoti iš atliktų darbų vertės arba ištaisyti nustatytus neatitikimus. Rangovas (tiekėjas) gali nesutikti ir turi teisę prašyti atlikti papildomus kontrolinius bandymus savo sąskaitą visam objektui.

20. Rangovui (tiekėjui) užbaigus darbus objekte, kurio statybos darbų rūšis kelio (gatvės) tiesimas, rekonstravimas ar kapitalinis remontas, savivaldybės administracijos Ūkio ir investicijų skyrius organizuoja procedūras, reikalingas statinio pripažinimui tinkamu naudoti ir įregistravimui VĮ Registrų centre.

21. Vietinės reikšmės kelių (gatvių) priežiūros, remonto darbų organizavimą savivaldybės seniūnijose (kelių profilio atstatymo darbai, asfaltbetonio išdaužų remontas ir pan.) vykdo seniūnijų seniūnai. Seniūnai derina atliktų darbų ar suteiktų paslaugų aktus.

22. Savivaldybės administracijos Apskaitos skyrius, vadovaudamasis Programos finansavimo sutartyse numatytomis sąlygomis ir terminais, atsiskaito su rangovais (tiekėjais), tvarko programos lėšų apskaitą pagal Lietuvos Respublikos buhalterinės apskaitos įstatymą ir kitus teisės aktus, teikia atsakingoms institucijoms programos lėšų sąmatas, sąmatų įvykdymo, lėšų panaudojimo ataskaitas.

VII skyrius

BAIGIAMOSIOS NUOSTATOS

23. Savivaldybės administracijos Ūkio ir investicijų skyrius renka, inventorizuoja, tvarko ir saugo duomenis apie savivaldybės vietinės reikšmės kelius ir gatves teisės aktų nustatyta tvarka.

24. Savivaldybės vietinės reikšmės kelių ir gatvių sąrašus tvirtina savivaldybės taryba.

_____________________________

Kelių priežiūros ir plėtros programos lėšų,

skirtų Šakių rajono savivaldybės vietinės

reikšmės keliams bei gatvėms tiesti,

rekonstruoti, taisyti (remontuoti), prižiūrėti ir

saugaus eismo sąlygoms užtikrinti,

naudojimo tvarkos aprašo

1 priedas

(Seniūnija)

(Seniūno ar atsakingo asmens vardas, pavardė)

Šakių rajono savivaldybės administracijai

PRAŠYMAS ATLIKTI KELIO (GATVĖS) tiesimo, REKONSTRAVIMO, KAPITALINIO REMONTO ir paprastojo remonto DARBUS

(data)

Vadovaudamiesi Kelių priežiūros ir plėtros programos lėšų, skirtų Šakių rajono savivaldybės vietinės reikšmės keliams bei gatvėms tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, naudojimo tvarkos aprašu, prašome įtraukti į Šakių rajono savivaldybės kelių (gatvių) tiesimo, rekonstravimo, kapitalinio ar paprastojo remonto darbų trejų metų prioritetinį objektų sąrašą:

Eil. Nr.	Objektas (gatvės, kelio pavadinimas)	Preliminarus kiekis m2	Darbų pobūdis	Reitingo balas
SENIŪNIJA
1.	Vietovė, kelio Nr., gatvės pav., seniūnija, kelių objektai pateikiami sureitinguoti pagal lentelę (2 priedas)	Plotas m2 ilgis km plotis m	Kap. remontas, rekonstrukcija, nauja statyba, papr. remontas
2.	Vietovė, kelio Nr., gatvės pav., seniūnija, kelių objektai pateikiami sureitinguoti pagal lentelę (2 priedas)	Plotas m2 ilgis km plotis m	Kap. remontas, rekonstrukcija, nauja statyba, papr. remontas

Seniūnijos seniūnas (parašas ar el. parašas)

_____________________________

Kelių priežiūros ir plėtros programos lėšų,

skirtų Šakių rajono savivaldybės vietinės

reikšmės keliams bei gatvėms tiesti,

rekonstruoti, taisyti (remontuoti), prižiūrėti ir

saugaus eismo sąlygoms užtikrinti,

naudojimo tvarkos aprašo

2 priedas

Objektų atrankos vertinimo kriterijai

Eil. Nr.	Objekto atrankos vertinimo kriterijai	Kriterijų reikšmės balais	Atrankos vertinimo kriterijų reikšmės
1.	Teigiama įtaka saugiam eismui (šaligatviai, pėsčiųjų, dviračių takai, gatvės apšvietimas, autobusų stotelės, pėsčiųjų perėjos, kryptinis jų apšvietimas, greičio mažinimo priemonės ir kt.)	0-10	Maksimalus balas nustatomas atsižvelgiant į numatomų taikyti eismo saugumo priemonių skaičių (1 priemonė – 2 balai). Jei saugaus eismo priemonių daugiau kaip 5, papildomi balai nepridedami.
2.	Objekto aptarnaujamos teritorijos namų ūkių skaičius	5-20	Bus aptarnaujama daugiau kaip: 30 ir daugiau namų ūkių – 20 balų; 20-30 namų ūkių – 15 balų; 10-20 namų ūkių – 10 balų; mažiau kaip 10 namų ūkių – 5 balai.
3.	Objektas veda prie viešąsias paslaugas teikiančių įstaigų ar pažintinių intensyviai lankomų vietų	5-10	Vienų atveju – 5 balai, abiem atvejais – 10 balų.
4.	Objekto vieta	5-10	Mieste ar miestelyje – 10 balų, gyvenvietėje, kaime – 5 balai.
5.	Objektui parengtas techninis (techninis darbo) projektas	0-20	Parengtas techninis (darbo projektas) – 20 balų.
6.	Dalis objekto darbų finansuojama Europos Sąjungos struktūrinių fondų ar valstybės biudžeto lėšomis	0-20	Daugiau kaip 50 proc. projekto vertės – 20 balų; iki 50 proc. projekto vertės – 10 balų; nefinansuojamas – 0 balų.
7.	Objekte įrengti būtinieji požeminiai inžineriniai tinklai (vandentiekio, buitinių nuotekų, lietaus, ryšių, dujų tiekimo, elektros tiekimo)	0-10	Balas nustatomas atsižvelgiant į esamų inžinerinių tinklų skaičių (1 priemonė – 2 balai).
8.	Objektu vyksta tranzitas į kitas gyvenvietes ar jungia kitas gatves, kelius	5-25	Objektas jungia: valstybinės reikšmės kelius – 25 balai; valstybinės reikšmės kelius su vietinės reikšmės keliais – 20 balų; privažiavimus prie valstybinės reikšmės kelio – 15 balų; vietinės reikšmės kelius – 10 balų; privažiavimus prie vietinės reikšmės kelio – 5 balai.
9.	Pradinė objekto apimtis (statinio statybos montavimo darbų skaičiuojamoji kaina)	10-30	Preliminari objekto skaičiuojamoji kaina (su PVM) iki 150 tūkst. Eur – 30 balų, 150–250 tūkst. Eur – 20 balų, 250 tūkst. Eur ir daugiau – 10 balų.

___________________________